kardosdrur/scandi-wiki huggingface dataset:
Disneyland (flertydig)

Disneyland er den oprindelige Disney-forlystelsespark i Anaheim, Californien. 

Disneyland kan også henvise til:

Walt Disney Company-projekter

Forlystelsesparker 

 Disneyland
 Hong Kong Disneyland
 Disneyland Park (Paris)
 Tokyo Disneyland
 Shanghai Disneyland

Resorts 

 Disneyland Resort, i Anaheim, Californien
 Disneyland Paris
 Hong Kong Disneyland Resort

Andet 
 Disneyland (tv-show)
Disneyland (tv-show)

Disneyland er Walt Disneys TV-show, som havde premiere 27. oktober 1954, som Disney startede fordi han så mulighederne i det nye medie, men også for at lave reklame for sin park (Disneyland).

Animerede tv-serier fra USA
Amerikanske tv-serier fra 1950'erne
Disney California Adventure

Disney California Adventure Park, i daglig tale, kendt som California Adventure eller akronymet DCA, er en temapark i Disneyland Resort i Anaheim, Californien, som åbnede den 8. februar 2001. Parken er ejet og drevet af The Walt Disney Company gennem dets Parks, Experiences and Products-division. Parken er 29 hektar stor, og har Californiens historie og kultur som tema, og statens hyldes ved hjælp af adskillige Disney-, Pixar- og Marvel Studios-instanser. Parken åbnede under navnet Disney's California Adventure Park og hører ind under Disneyland Park, og er en del af Disneyland Resort.

Konceptet, der er dedikeret til Californien, opstod under et med et møde mellem Disneys ledelse i 1995, i forbindelse med aflysningen af WestCOT, en planlagt vestkyst-version af Walt Disney World's utopiske EPCOT Center. Konstruktionen af California Adventure begyndte i juni 1998, og blev færdiggjort i begyndelsen af 2001. Disney forudså høje besøgstal ved den nye park, men sammenlagt med en række negative anmeldelser fra besøgende inden parkens officielle åbning, og efterfølgende skuffende besøgstal, blev forventningerne aldrig indfriet. Disney brugte de næste mange år på at tilføje nye forlystelser, forestillinger og attraktioner og øvrige tiltag for at øge besøgstallet. I 2007 annoncerede Disney en større renovation af parken med nye udvidelser og restrukturering af eksisterende områder i parken. Konstruktionen varede i fem år, og blev færdiggjort i etaper, og kulminerede endeligt med indvielsen af Buena Vista Street og Cars Land, samt en re-dedikering af parken i juni 2012. Efter at været lukket i over et år grundet coronapandemien, åbnede parken (sammen med Disneyland Resort) igen i midten af 2021 med indvielsen af Avengers Campus.

Ifølge Themed Entertainment Association, havde parken omkring 9,9 millioner gæster i 2018, hvilket placerede den på 12. pladsen over de mest besøgte forlystelsesparker det år.

Referencer

Eksterne links 
 Disney's California Adventure Park – officiel website 

Forlystelsesparker i USA
Bygninger, konstruktioner og anlæg i Californien
Walt Disney Parks and Resorts

Walt Disney Parks and Resorts (Disneyland) er en kæde af temaparker og et datterselskab til The Walt Disney Company. Temaerne er Disneytegnefilmsfigurer. Den første åbnede i Anaheim, Californien i juli 1955 og hedder i dag Disneyland Park Californien.

Disney temaparker

Disney driver i dag følgende Disney temaparker:
 Disneyland Park Californien, Anaheim, Californien
 Walt Disney World Resort (tidligere Disney World) i Orlando Florida (verdens største forlystelseskompleks)
 Disneyland Resort Paris  i Frankrig tæt ved Paris
 Tokyo Disneyland nær Tokyo Japan
 Hong Kong Disneyland Resort, Hong Kong, Kina og 
 Shanghai Disney Resort, Shanghai, Kina (åbnede juni 2016)

Eksterne links
Helleristningerne i Tanum

Tanumshede () er en by i Bohuslän i Västra Götaland i Vestsverige med en befolkning på 1.600. Området rundt om Tanumshede blev optaget på UNESCO's i verdensarvsliste i 1994 på grund af den høje koncentration af helleristninger.

Den største flade klippe med bronzealder-petroglyffer (helleristninger) i Skandinavien, Vitlyckehäll, ligger i Tanumshede. Den blev opdaget i 1972 af Åge Nilsen, som havde tænkt sig at sprænge det væk med henblik på anlægsarbejde.

Der er omkring 3000 Tanum-petroglyffer i omkring 100 paneler. De er koncentreret i fem distinkte områder langs en strækning på 25 km, som var kystlinjen af en fjord i bronzealderen, og de dækker omkring 51 ha (0.5 km²).

Bronze- og jernalderens folk var sofistikerede i deres arbejde med træ og sejlede meget. (Bronzealderen varede fra ca. 1800 til 600 f.Kr.). Nogle af glyfferne afbilder langskibe af hjortspringbåds–typen med omkring et dusin passagerer. Vogne og kærrer er også afbildet, lige som der er billeder af grupper af mænd, som blæser på lur.

En glyf afbilder en jæger med bue, og andre viser jagtscener. Nogle af stenbillederne viser folk, der dyrker jorden. Der er et menneske med gren eller en pisk lavet af et håndtag med skindstrimler ved en plov trukket af to okser. Klippeudskæringerne er i fare grundet forurening. De er blevet malet røde for at gøre dem synlige.

De svenske vejmyndigheder gik i 2008 i gang med at udbygge E6'eren ved Tanumshede til motorvej (det sidste afsnit som mangler før det 457 km lange, svenske stykke af E6'eren, fra Trelleborg til den norske grænse, er motorvej), og den nye linjeføring går igennem området. Vägverket vil forsøge at minimere skaden, hvor vejen bygges.

Eksterne henvisninger 

 Coles, John, And On They Went ... Processions in Scandinavian Bronze Age rock carvings, Acta Archaeologica 74 (2003), 211–250.
 Scandinavian Society for Prehistoric Art , a society working to document the carvings and running the Tanum Museum of Rock Carvings
 Luukkonen, Ismo: Scandinavian Pock Art

Tanum
Urhistorie og forhistorie
Nordisk bronzealder
Jernalder
Arkæologi i Sverige
Kunsthistorie
Bohuslen
Verdensarvsområder i Sverige
Voces Nordicae

Voces Nordicae er et vokalensemble fra Stockholm, stiftet i 1999 af den danske kordirigent Lone Larsen. Lone Larsen er stadigvæk kunstnerisk leder for vokalensemblet. Voces Nordicaes repertoire indeholder de fleste genrer – fra renæssance til moderne kormusik, folkemusik, improvisation, jazz, pop mm. Svenska Rikskonserter udnævnte i 2008 Voces Nordicae til årets kor i Sverige. I den sammenhæng producerede Svenska Rikskonserter Voces Nordicaes forestilling "Flight and falling" sammen med den prisbelønnede koreograf Birgitta Egerbladh.

Voces Nordicae har turneret i hele verden og vundet førstepræmie i korkonkurrencer i Tolosa 2004, Masmechelen 2005 og Tours 2006.

Diskografi 

 The Magic Paintbrush 2011
 What is life? 2011
 Time is now 2006
 Nordic voices 2003

Eksterne links 
 Voces Nordicaes hjemmeside
 Voces Nordicae on BBC Radio

Musikgrupper fra Sverige
Fürstenfeldbruck

Fürstenfeldbruck er administrationsby i Landkreis Fürstenfeldbruck der ligger i den vestlige del af Regierungsbezirk Oberbayern i den tyske delstat Bayern. Siden 1930'erne har Fürstenfeldbruck været hjemsted for en militær flyvebase

Navnet Fürstenfeldbruck består af to dele: 'Bruck', der er den bayerske dialekts variant af bro, (henviser til broen over floden Amper) og navnet på stedets berømte kloster Fürstenfeld Kloster.

Geografi 
Fürstenfeldbruck dækker et areal på 32.53 km². Den ligger midt mellem München og Augsburg, langs med floden Amper.

Nabokommuner 
Fürstenfeldbruck ligger midt i Landkreis Fürstenfeldbruck. Den er omgivet af følgende kommuner:Maisach (mod nord), Emmering (mod øst), Alling und Schöngeising (mod syd) og Landsberied og Mammendorf (mod vest).

Inddeling 
Til Fürstenfeldbruck hører landsbyerne Aich, Bruck, Buchenau, Fürstenfeld, Gelbenholzen, Hasenheide, Kreuth, Lindach, Neu-Lindach, Pfaffing, Puch, Rothschwaig og Weiherhaus.

Seværdigheder 
 Cistercienserklosteret Fürstenfeld Kloster, grundlagt i 1266 af hertug Ludwig den Strenge (født 13. April 1229 i Heidelberg – 2. Februar 1294 i Heidelberg) af Wittelsbach-slægten.
 St. Magdalenekirken fra det 17. århundrede
 Pilgrimskirken St. Leonhard.
 Aumühle, fra det 14. århundrede, som nu er kommunebibliotek.

Fürstenfeldbruck flyvebase 

Fürstenfeldbruck har siden 1936 været hjemsted for den militær flyvebase, Flugplatz Fürstenfeldbruck. Den blev brugt af Luftwaffe før og under 2. verdenskrig. Den blev efter krigen overtaget af United States Air Force men blev i 1957 igen overdraget til den tyske regering, som base for det moderne tyske luftvåben.

Basen er kendt (og kritiseret) i forbindelse med München-massakren under Sommer-OL 1972. Ni israelske gidsler og otte gidseltagere fra Sorte September blev fløjet med helikopter fra den Olympiske Landsby til basen, hvorfra de regnede med at blive fløjet til en venligt sindet arabisk land. Efter et forkludret baghold og redningsforsøg fra bayerske grænsetropper og politi fra München, begyndte terroristerne at skyde deres gidsler og sprængte en helikopter med fire af dem i luften. Fem af terroristerne og en fra politiet blev ligeledes dræbt i ildkampen.
Ignacio María González

Ignacio María "Nacho" González Gatti (født 14. maj 1982 i Montevideo) er en uruguayansk fodboldspiller som spiller for den uruguayanske klub Montevideo Wanderers. Han har tidligere spillet for Nacional og Danubio, samt i en lang række europæiske fodboldklubber som AS Monaco, Valencia CF og Newcastle United.

Landshold 
González nåede i sin tid som landsholdsspiller (2006-2010) at spille 18 kampe og score et enkelt mål for Uruguays landshold, som han blandt andet var med til at føre frem til semifinalerne ved VM i 2010 i Sydafrika.

Eksterne henvisninger 

Fodboldspillere fra Uruguay
Deltagere ved verdensmesterskabet i fodbold 2010
Fodboldspillere fra AS Monaco FC
Fodboldspillere fra Valencia CF
Fodboldspillere fra Newcastle United F.C.
Fodboldspillere fra Levante UD
Fodboldspillere fra Standard Liège
Fodboldspillere fra Hércules CF
Fodboldspillere fra Levadiakos F.C.
Personer fra Montevideo
Fodboldspillere fra Club Nacional de Football
Germering

Germering er en by i Landkreis Fürstenfeldbruck der ligger i den vestlige del af Regierungsbezirk Oberbayern i den tyske delstat Bayern, og ligger vest for München.

Geografi 
Germering ligger på den vestlige del af sletten Münchner Schotterebene. Mod nord grænser den til Puchheim. Mod øst grænser den til udkanten af Münchens industriområder. Mod syd og sydøst ligger et større skovområde Kreuzingskoven; Mod nordvest ligger den kunstige sø Germeringer See (eller Baggersee), og et lille skovkædt bjerg Parsberg.
Mod vest støder kommunen op til Landkreis Starnberg og kommunen Gilching.

Inddeling 
 Germering
 Unterpfaffenhofen
 Neugermering
 Harthaus
 Nebel
 Schusterhäusl
 Streiflach
 Gut Wandelheim

Eksterne henvisninger
Tornerose

Tornerose er et gammelt folkeeventyr, nedskrevet på katalansk i Frayre de Joy e Sor de Placer i 1300-tallet, og som Troylus og Zellandine på fransk i 1500-tallet. En anden fransk version, La Belle au Bois Dormant af Charles Perrault, blev trykt i 1697. Kendt er også
brødrene Grimms version, udgivet i eventyrsamlingen Kinder- und Hausmärchen (1812-15). Historien er genfortalt i et utal af versioner for teater, ballet, film, billedkunst og tegnefilm.

Temaet om at undfly sin skæbne 
Eventyret er en fortælling om et barnløst kongepar, der omsider får en datter, og planlægger at invitere kun tolv af egnens 13 feer til fejringen. Perrault fremstiller den uinviterede fe som en vranten gammel kone, der længe har vært fraværende fra hoffet. Perrault skaber en god fe, der gemmer sig, så hun kan modvirke enhver gave, der kan tænkes at skade barnet. De 11 feer skænker babyen skønhed, dyd, rigdom og visdom, da den 13. afbryder med en spådom om, at pigen kommer til at dø, når hun fylder 15 og stikker sig på en ten. Den 12. fe omgør spådommen til en søvn i 100 år. Kongen prøver at omgå skæbnen ved at forbyde alle spinderokker i området. Temaet at ingen kan flygte fra sin skæbne, er velkendt i østlig litteratur. Og prinsessen stikker sig alligevel - på en ten, der opbevares af en gammel kone i et skjult værelse på slottet. Alle slottets beboere falder i dyb søvn. Perraults gode fe sørger for, at prinsessen vender tilbage til en uændret verden, i modsætning til munken Felix i et andet eventyr, der fulgte efter en fugl i 300 år og vendte tilbage til en fremmed verden.

I mellemtiden vokser en tjørnehæk op, som prinsen må forcere for at nå frem til hende. Ligesom en anden eventyrfigur, Snehvide, vækkes hun af hans kys. Tornerose har været udlagt som et minde om en hedensk gudinde; eller som et symbol på naturen, der sover sig gennem vinteren og vækkes af forårssolens kys; eller et minde om indvielsesritualer til markering af overgangen fra barn til voksen.

Perraults afslutning 
Perraults version adskiller sig fra brødrene Grimms, idet Tornerose føder datteren Gry og sønnen Dag. Prinsen er også bange for at bringe sin brud hjem, fordi hans mor er en trold. Først da hans far dør, og han selv bliver konge, tør han at bringe sin kone og børnene til hjem sit hof. Imidlertid kaldes han ud i krig, og hans mor søger straks at få sine to børnebørn og Tornerose slagtet og serveret. I stedet får kokken det ordnet, så den gamle dronning ender i et kar fyldt med slanger og tudser, mens denne slutning er udeladt hos brødrene Grimm.

Noter 

Grimms eventyr
Folkeeventyr
Marselisborg Seminarium

Marselisborg Seminarium var et dansk lærerseminarium i Aarhus i årene 1952-1990. Seminariet gik også under navnet Århus Aftenseminarium og havde til huse i lejede lokaler på N.J. Fjordsgades Skole frem til 1961, hvor seminariet fik sin egen nybygning ved Dalgas Avenue i samme kvarter.

En af de kendte lærere på seminariet i 1950'erne var den senere professor Johannes Sløk (1916–2001). Biskop Jan Lindhardt var timelærer 1969-70.

Seminariet havde ry for at være progressivt, især inden for musiske fag. Det blev i 1990 sammenlagt med Århus Seminarium (der var startet som Aarhus Kvindeseminarium) på sidstnævntes adresse, Trøjborgvej 82.

Rektorer 
 1953–1978 Asmind Gravgaard (*1908)
 1978-1985 Henrik Hagemann
 1985-1989 Per Frimer-Larsen (*1940), dernæst for Århus Seminarium

Kendte dimittender 
 1961 Egon Rasmussen (1931-2003), forstander på Jaruplund Højskole
 1963 Hans Hansen (*1939), forfatter
 1969 Flemming Knudsen (*1946), borgmester og rådmand i Århus (A)
 1970 Jesper Juul (*1948), forfatter og familieterapeut
 1976 Gert Broge, sløjdhøjskoleforstander i Esbjerg
 1979 Bent Jensen (*1954), musikterapeut
 1984 Michael Dyrby

Litteratur 
 Marselisborg Seminarium 1952-1977, årsskrift 1977 redigeret af H.C. Yde m.fl.

Seminarier
Etableret i 1952
Uddannelsesinstitutioner i Aarhus
Oologi

Oologi er en gren indenfor zoologi der omhandler læren om æg, specielt fugleæg.
Oologi inkluderer også studiet af parringsmønstret for fugle samt studiet af deres reder.

Zoologi
Fugle
Isbjørn (drink)

En Isbjørn er en drink bestående af 2 cl vodka spædet op med Sprite, til sidst hældes 2 cl blå Curaçao i. Den blå farve blander sig kun halvvejs ned i drinken, det giver en flot effekt og skal derfor ikke røres ud.

Serveres i et stort glas med lav stilk og med en appelsinskive på kanten, evt. med en stjernekaster stukket i, og selvfølgelig isterninger efter behag.

Kan også laves med blå bols, så bliver alkoholprocenten større, og man får ikke den flotte farveeffekt som ved curacao, da bols blander sig helt med resten af drinken.

Drinks
Adelshofen (Oberbayern)

Adelshofen er en kommune i Landkreis Fürstenfeldbruck der ligger i den vestlige del af Regierungsbezirk Oberbayern i den tyske delstat Bayern. Den er en del af Verwaltungsgemeinschaft Mammendorf.

Geografi 
Adelshofen ligger i Region München, og har et areal på 13,28 km².

Eksterne henvisninger
Den østjyske længdebane

Den østjyske længdebane, undertiden også blot kaldet den jyske længdebane, er en dansk jernbanestrækning, der går fra Padborg i Sønderjylland til Frederikshavn i Vendsyssel. Den første del af strækningen blev indviet i 1862, mens hele strækningen var komplet i 1871.

Banen består af følgende delstrækninger:
 Padborg-Vamdrup, indviet 1866
 Vamdrup-Fredericia, indviet 1866
 Fredericia-Aarhus, indviet 1868
 Aarhus-Randers, indviet 1862
 Randers-Aalborg, indviet 1869
 Vendsysselbanen, indviet 1871

Nuværende stationer

 fra Padborg til Fredericia er følgende mellemstationer: Tinglev, Rødekro, Vojens, Vamdrup, Lunderskov, Kolding og Taulov
 Fra Fredericia til Aarhus H er der følgende mellemstation: Børkop, Brejning, Vejle, Hedensted, Horsens, Skanderborg, Hørning, Viby J og Kongsvang
 Aarhus H til Aalborg: Hinnerup, Hadsten, Langå, Randers, Hobro, Arden, Skørping, Støvring, Svenstrup, Skalborg og Aalborg
 Nord for Aalborg: Aalborg Vestby, Lindholm, Brønderslev, Vrå, Hjørring, Sindal, Tolne, Kvissel og Frederikshavn

Se alle stationer under de enkelte strækninger.

Jernbanestrækninger i Danmark
Alling

Stednavnet Alling kan vise til flere forskellige steder:

 Alling (Alling Sogn) – en bebyggelse og et ejerlav i Alling Sogn, Skanderborg Kommune
 Alling Bakker eller Alling Vest, et fredet naturområde vest for Alling

 Tre steder med navnet: Alling Å (flertydig)

 Alling Kloster i Svostrup Sogn, hvor ligeledes hovedgårdene Allinggård og Alling Skovgård ligger.

 Vester Alling Sogn i Norddjurs Kommune
 Øster Alling Sogn i Norddjurs Kommune

 Alling (Landkreis Fürstenfeldbruck) er en kommune i Landkreis Fürstenfeldbruck i Oberbayern i den tyske delstat Bayern.

Se også 
 Allinge
Alling (Landkreis Fürstenfeldbruck)

Alling er en kommune i Landkreis Fürstenfeldbruck der ligger i den vestlige del af Regierungsbezirk Oberbayern i den tyske delstat Bayern. Den ligger i den sydøstlige del af landkreisen, ca. 25 km vest for München. Kommunen omfatter af landsbyerne Alling, Biburg og Holzhausen.

Historie 
Alling er kendt tilbage til 802 som Allinga(s), Biburg kendes i 1150 som Piburch og Holzhausen kendes helt tilbage til 776 som Holzhusun (Huse i skoven). Landsbyerne hørte fra det 9. århundrede til forskellige klostre og ved sekulariseringen i 1812 oprettedes kommunen Alling.
Vægter

Fra gammel tid var en vægter en vagtmand, der opretholdt ro og orden om natten i en by. Vægtere var som regel bevæbnet med en morgenstjerne. Vægterne skulle også ved at synge vægtervers angive tiden på hvert timeslag. I København blev det første vægterkorps oprettet af Ole Rømer i 1683 med 68 mand. Vægterkorpsene i Danmark blev ophævet i 1863.

Kilder/henvisninger 
 Billeder af vægterdragter 
 Vægter-versene i deres ældre og yngre udgaver 
 "Hov Vægter": Vægter-sang af Thomas Kingo

Stillingsbetegnelser
Althegnenberg

Althegnenberg er en kommune i Landkreis Fürstenfeldbruck der ligger i den vestlige del af Regierungsbezirk Oberbayern i den tyske delstat Bayern. Den er en del af Verwaltungsgemeinschaft Mammendorf. Den ligger omkring 14 km vest for Fürstenfeldbruck og 40 km vest for München.

Til kommunen Althegnenberg hører landsbyerne Althegnenberg og Hörbach Natursbeskyttelsesområdet Haspelmoor

Eksterne henvisninger
Snoegen

Snoegen er et gammelt egetræ i Jægerspris Nordskov ved Jægerspris.  De sidste blade på Snoegen visnede i efteråret 1991.

Efter at udspringet var blevet mindre og mindre over en årrække, og svampen Oksetunge (Fistulina hepatica) havde angrebet træet, faldt de sidste blade af Snoegen i efteråret 1991. Stubben har en omkreds på 8,7 meter og Snoegens skønnes at have levet i 600-700 år.

Selv om der ikke er meget tilbage af dette gamle træ, er det dog stadig tydeligt hvorfor Snoegen bærer navnet, Snoegens grene er snoede. De to hovedsøjler i stammen er dels snoet om deres egen længdeakse, men også indbyrdes omkring en lodret akse gennem træets stamme.

Referencer

Eksterne henvisninger 
 Egene i Jægerspris Nordskov

Navngivne træer i Danmark
Lokaliteter i Frederikssund Kommune
Pumpe/dyse

Pumpe-/dyse-systemet er et indsprøjtningssystem til dieselmotorer, som anvendes af VAG-koncernen i dieselbilerne fra Volkswagen, Audi, SEAT og Škoda.

Systemet blev opfundet af Robert Bosch GmbH, og blev indført af VAG-koncernen i slutningen af 1990'erne.

Systemet vil løbende blive afløst af det billigere commonrail, og har i modsætning til commonrail én indsprøjtningspumpe for hver cylinder, hvor commonrail har én fælles indsprøjtningspumpe for alle cylindrene.

Pumpe-dyse-systemet: optimalt tryk i hver cylinder 
Pumpe-dyse-systemet (PD) anvendes udelukkende til biler og lette erhvervskøretøjer og gør det muligt med høje indsprøjtningstryk på op til 2.200 bar. Det er elektronisk styret system udviklet af Bosch for direkte dieselindsprøjtning. Det er egnet til biler og lette erhvervskøretøjer med en slagvolumen på op til 5 l og en motoreffekt på indtil 312 hk. Bosch udviklede pumpe-dyse-systemet og introducerede det på markedet i 1995. Det blev første gang installeret i serieproducerede biler i 1998. 

Tekniske karakteristika

Det særlige kendetegn for pumpedysesystemet er, at hver cylinder har sin egen individuelle pumpe. Pumpen og dysen er derfor samlet i én kompakt enhed, som er monteret direkte i topstykket. Pumpedysesystemet gør det muligt med høje indsprøjtningstryk på op til 2.200 bar.

Fordele
 Høj ydelse til rene og kraftige motorer
 Højeste indsprøjtningstryk og præcis styring af brændstofmængden
 Høj motoreffekt i forhold til lavt forbrug og lave motoremissioner
 Høj effektivitetsgrad takket være en kompakt konstruktion
 Lavt støjniveau takket være direkte montering i motorblokken
 Indsprøjtningstryk på op til 2.200 bar for det perfekte forhold i luft-brændstof-blandingen
 Meget stor slidstyrke for rulleventilløfteren
 Hurtig og enkel udskiftning under service

Pumpe/dyse-motorer 

Motorteknologi
Robert Bosch GmbH
Egenhofen

Egenhofen er en kommune i Landkreis Fürstenfeldbruck der ligger i den vestlige del af Regierungsbezirk Oberbayern i den tyske delstat Bayern. Den ligger midtvejs mellem München og Augsburg. Rådhuset og administrationen ligger i landsbyen Unterschweinbach.

Inddeling 
Egenhofen består af 25 landsbyer og bebyggelser:
 Egenhofen med bebyggelserne Dirlesried, Furthmühle, Karlshof, Osterholzen og Weyhern
 Aufkirchen med bebyggelserne Englertshofen, Geisenhofen, Holzmühle, Pischertshofen, Rammertshofen og Waltershofen
 Unterschweinbach med bebyggelserne Herrnzell, Kumpfmühle og Spielberg
 Oberweikertshofen med bebyggelserne Eurastetten, Poigern, Rottenfuß og Waltenhofen
 Wenigmünchen med bebyggelserne Dürabuch og Fuchsberg

Seværdigheder

Kalvarienberg Wenigmünchen 

I Wenigmünchen er en gengivelse af Vejen til Golgata (se tysk: :de:Kalvarienberg) med gravkapel og korsvej . Gengivelsen er fra 1740 og viser en række skulpturgrupper udført i jurasandsten og malede billeder på sten.

 I Furthmühle er der et arbejds- og industrihistorisk museum.

Eksterne henvisninger 

 Homepage der Furthmühle
NordFo

NordFo er Nordiskt Forum för Forskning och Utvecklingsarbete inom utbildning i slöjd, et fællesnordisk samarbejdsorgan for forskning og udviklingsarbejde i forbindelse med undervisning i sløjd, håndarbejde og billedkunst i Danmark, Norge, Sverige, Finland og Island. Præsidiets medlemmer repræsenterer de respektive landes læreruddannelser.

Til afgrænsning af fagkredsen hører en tilpasning til individuelle forhold i medlemslandene. I Sverige omfatter det nuværende skolefag slöjd ud over træsløjd og metalsløjd også håndarbejde og sløjd i andre materialer. I Norge indeholder skolefaget forming både sløjd, håndarbejde og billedkunst. Dertil kommer samesløjd hen over landegrænser. 

Samarbejdet omfatter de nævnte sløjdfag på alle skole- og aldersniveauer. 

Der afholdes symposier, konferencer og seminarer på skift i alle medlemslandene. Derudover udgives et par skriftserier inden for sløjdpædagogik og -forskning.

En anden internordisk forening er Nordisk sløyd- og tekstillærerforbund, som har de respektive faglige lærerforeninger som medlemmer.

Kilder  
 NordFo's hjemmeside hos Åbo Akademi 
 NordFo-historie

Sløjd
Nordiske organisationer
Etableret i 1988